ต่างชาติลุยซื้อ3ตลาด
หุ้นร้อนเหนือคาดทะลุ1,126อนุพันธ์ส่งซิกดัชนีเดินหน้าต่อ
16 ก.พ. 2555

หุ้นร้อนเหนือคาดทะลุ1,126อนุพันธ์ส่งซิกดัชนีเดินหน้าต่อ
ตลาดหุ้นไทยร้อนแรงเกินคาด เงินนอกไหลบ่าเข้าเอเชีย เตือนระวังขายทำกำไร ต่างชาติซื้อทั้งสามตลาด อนุพันธ์ส่งสัญญาณขึ้นต่อ 
ตลาดหุ้นพุ่งแรงทั่วเอเชีย โดยเฉพาะตลาดญี่ปุ่นทะยานขึ้นสูงที่สุดถึง 2.3% ตามด้วยฮ่องกง บวก 2.14% 
สำหรับดัชนีหุ้นไทยทะลุ 1,120 สำเร็จ ปิดที่ระดับ 1,126.48 จุด เพิ่มขึ้น 20.07 จุด คิดเป็น 1.81% มูลค่าซื้อขายจำนวน 38,018.17 ล้านบาท
ขณะที่นักลงทุนต่างชาติซื้อหุ้นต่อเนื่องจำนวน 1,051 ล้านบาท แม้ว่าจะน้อยกว่าวันก่อนที่มากกว่า 3,000 ล้านบาทก็ตาม และซื้อสุทธิในตลาดตราสารหนี้จำนวน 4,457 ล้านบาท ทำให้ค่าเงินบาทแข็งขึ้น 30.78 บาทต่อเหรียญสหรัฐ สอดคล้องค่าเงินสกุลภูมิภาคและเงินยูโร 
ทางด้านตลาดอนุพันธ์ นักลงทุนต่างชาติได้ซื้อล่วงหน้า SET50 ฟิวเจอร์ส 56 สัญญา แต่ถือว่าลดลงเมื่อเทียบกับวันก่อนหน้าซื้อล่วงหน้าจำนวน 528 สัญญา
นายอนรรฆพล เมืองเกษมรัตน์ นักวิเคราะห์ฝ่ายตราสารอนุพันธ์ บริษัทหลักทรัพย์ เคที ซีมิโก้ กล่าวว่า ขณะนี้มีมุมมองเชิงบวกต่อดัชนี SET50 ตามกระแสเงินทุนต่างชาติที่ไหลเข้าลงทุน และคาดว่าในวันที่ 16 ก.พ. มีโอกาสปรับตัวเพิ่มขึ้นทดสอบระดับ 795-800 จุดได้ 
อย่างไรก็ตาม นักลงทุนต้องเพิ่มความระมัดระวังในการลงทุน เนื่องจากตามสัญญาทางเทคนิคอาจมีการขายทำกำไร สร้างความผันผวนระหว่างวันได้ ดังนั้นกลยุทธ์การลงทุนแนะนำให้รอดัชนีย่อตัวแล้วค่อยเข้าไปเปิดสถานะซื้อล่วงหน้าในดัชนี SET50 ฟิวเจอร์ส 
“นักลงทุนต่างชาติได้ทยอยเข้าซื้อทั้งหุ้นและฟิวเจอร์ส แม้จะมีการสลับขายทำกำไรบ้าง แต่โดยหลักรอบนี้ต่างชาติยังไม่ได้ขาย คงมีสถานะเป็นผู้ซื้อสุทธิอยู่ และได้ทยอยเข้าซื้อหุ้นตั้งแต่ช่วงเดือน พ.ย.ธ.ค. 2554 ทำให้ต่างชาติมีต้นทุนในระดับต่ำ” นายอนรรฆพล กล่าว
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX กล่าวว่า นักลงทุนต่างชาติในตลาดอนุพันธ์มีสัดส่วนไม่มากไม่ถึง 10% และส่วนใหญ่เป็นการเปิดสถานะแบบถือครองเพื่อใช้ในการป้องกันความเสี่ยงการลงทุนในหุ้น ดังนั้นแรงซื้อขายของต่างชาติในตลาดอนุพันธ์อาจไม่สามารถสะท้อนสัญญาณการลงทุนของต่างชาติได้
ทั้งนี้ หากนักลงทุนเห็นว่าดัชนีหุ้นยังมีแนวโน้มสามารถขึ้นได้ในระยะนี้ นักลงทุนสามารถเข้ามาซื้อล่วงหน้าใน SET50 Index Futures ได้ แต่ควรจะกำหนดการขายล่วงหน้าไว้ด้วย 
ตลาดหลักทรัพย์แห่งประเทศไทย รายงานว่า เมื่อวันจันทร์ที่ 13 ก.พ. 2555 มีการเข้าใช้งานเว็บไซต์ของตลาดหลักทรัพย์ปริมาณสูงผิดปกติจากเครือข่ายต่างประเทศ (Distributed Denial of Service : DDOS) ซึ่งเป็นกรณีที่เกิดขึ้นกับเว็บไซต์หลายแห่งขององค์กรในต่างประเทศในช่วงนี้ 
อย่างไรก็ดี ตลาดหลักทรัพย์ยังสามารถเปิดให้บริการเว็บไซต์ได้สำหรับผู้ใช้งานผ่านเครือข่ายในประเทศ และจัดให้มีช่องทางเพิ่มเติมเพื่อให้ผู้ใช้งานผ่านเครือข่ายต่างประเทศสามารถใช้บริการเว็บไซต์ได้ 
“กรณีดังกล่าวไม่มีผลกระทบต่อระบบซื้อขายและระบบงานที่เกี่ยวข้องของกลุ่มตลาดหลักทรัพย์แต่อย่างใด”
ตลาดหลักทรัพย์ได้ประสานงานกับหน่วยงานทางการที่ดูแลเรื่องความปลอดภัยของระบบคอมพิวเตอร์ และผู้ให้บริการอินเทอร์เน็ตอย่างใกล้ชิด เพื่อแก้ไขและป้องกันปัญหาดังกล่าว